
Louise Allen

Et uventet møte

Oversatt av Vigdis Aas


Første kapittel

Cirka klokken 01.00 på veien til Bath utenfor Hounslow

– september 1814

Vi kommer til å krasje. Tanken slo ned i Max med en slags fatalistisk ro. Det var ikke nok plass, ikke engang om diligencen kjørte ut til siden, selv om det hadde vært midt på lyse dagen – selv om det hadde vært han som kjørte og ikke den unge fetteren hans.

– Stopp, for fanden, det er for smalt her! Han måtte rope høyt for å overdøve den sterke vinden og dundringen av hovene. Diligencen holdt seg midt i veien. Så sent på kvelden var det det tryggeste, hvis man da ikke var så uheldig å sitte på med en atten år gammel kusk som kjørte alt han kunne på grunn av et veddemål.

Diligencen hadde lykter på sidene, slik de også hadde, og fullmånen badet veien og omgivelsene i et sølvaktig lys, men Max trengte ikke måneskinnet for å se veien – han kjente den like godt som sin egen bukselomme.

– Jeg klarer det! Nevill drev hestene ut til høyre, og da var det for sent å stoppe.

Det ville heller ikke hjelpe å ta tømmene, for de hadde for stor fart – de store, rødbrune hestene, fulle av havre, var i stand til å hamle opp med hvilke som helst diligencehester, og de var altfor sterke til at man kunne stoppe dem så raskt. Og et eller annet sted bak dem, i like stor fart, befant Brice Latymer seg, og bak ham igjen, vicomte Lansdowne.

Max førte hornet opp til leppene og blåste, og håpet mer enn han trodde, at det ville nytte. Hvis de var heldige, hvis diligencekusken var årvåken, sterk og erfaren, kunne de slippe unna med en sidekollisjon, og da ville i det minste ikke hestene kjøre rett inn i bakdelen på diligencevognen. Hvis de ikke var så heldige, ville fire vogner krasje inn i hverandre, og det ville bli litt av et blodbad.

Og mirakelet skjedde. Diligencen kjørte ut til venstre, slik at grenene på trærne langs veien skrapte mot siden på vognen og tvang passasjerene på taket til å kaste seg til høyre. Vognen krenget, og hjulene var helt ute på kanten, men hvis Nevill klarte å holde hodet kaldt, ville de kunne komme seg forbi.

– Kjør, for fanden! ropte han. Nevill senket hendene, og snart var de på høyde med diligencen, som hadde saktnet farten. Og kusken strevde alt han kunne for å holde kjøretøyet på veien og ikke bli tvunget ned i den dype grøften på venstre side. Max så bort på kusken for å be om unnskyldning, og oppdaget at han så inn i et ovalt ansikt, like hvitt som månelyset, og øynene var store, mørke og rasende, leppene fyldige. Ansiktet til en kvinne?

Så var de forbi. Max var sikker på at han hadde sett feil, eller så hadde han vært så forvirret at han hadde sett på en av passasjerene i stedet for på kusken.

Han kikket til side. Nevill var tydeligvis rystet nå som krisen var over, hånden hans lå helt slapp rundt tømmene. – Kan du ta tømmene, jeg tror jeg må kaste opp. Han kastet tømmene til Max, og fikk hestene til å steile av de forvirrende signalene.

– Nei, det må du ikke – kjør! Dette er ditt veddemål, ditt ansvar, og jeg håper bare at de andre var såpass langt bak at ikke det samme gjentar seg.

The Bell var omtrent tre minutter lenger fremme. Og det var målet for kappløpet. Hvis diligencen ikke kom om fem minutter, lå den sikkert i grøften, og han ble nødt til å dra tilbake og se hva han kunne gjøre for å hjelpe.

Hvem er hun? Glimtet han hadde fått av det vakre ansiktet, hadde brent seg inn i hukommelsen hans. Ikke annet enn en hallusinasjon, fremkalt på grunn av frykten, spenningen og lettelsen over å oppdage at vi likevel kom til å klare det? Eller en kvinne av kjøtt og blod? Blodet bruste i årene hans. Og han innså sjokkert at han var seksuelt opphisset. Jeg har lyst på henne. 

– Vi er fremme, sa Nevill. – The Bell.

*

To og en halv time tidligere

– Har du hørt et eneste ord av det jeg har sagt?

– Sannsynligvis ikke. Max Dysart så opp fra betraktingen av hvordan lyset fra peisilden ble reflektert i de blankpussede støvlene, og gliste til den unge fetteren.

Til tross for det faktum at klokken over peisen hadde slått halv ti, og det var mørkt ute, var både han og alle de andre mennene i det livlige selskapet kledd i skinnbukser, ridestøvler og med åpne jakker. Bare elegansen som de bar de uformelle klærne med, og de hvite skjortekragene, var bevis på at dette var medlemmer av the Nonesuch Club, og ikke stamgjester i en eller annen sportspub.

– Hva var det du tenkte på? spurte Nevill og strakte den ene hånden ut mot ilden.

– Kvinner, svarte Max, for han visste at det ville få Nevill til å rødme. Gutten var i ferd med å oppdage at kvinner ikke lenger var skremmende og unødvendige, men mystiske og tiltrekkende … og fortsatt skremmende. Det var altfor lett å erte ham, selv om kvinner faktisk hadde vært det Max’ tanker hadde dreid seg om.

Han ga opp å prøve å løse det vanskelige spørsmålet angående hvordan han skulle finne seg en passende brud som han kunne leve med, gifte seg med og lage en arving sammen med, så lenge han ikke var sikker på om han var i stand til å gifte seg med noen som helst. Han rettet oppmerksomheten mot fetteren og fokuserte på det unge, ivrige ansiktet. Han kunne i grunnen gi opp hele spørsmålet og godta Nevill som arving. Eller ville det være for feigt?

Nevill Harlow hadde nettopp fylt atten, og det virket som både hender og føtter fremdeles vokste på ham. Han var også så absolutt det yngste medlemmet av the Nonesuch Whips, som var samlet til sitt månedlige møte i et rom i Nonesuch Club på hjørnet av Ryder Street og St James’s. Han var kanskje ung, men ingen av medlemmene hadde vansker med å godta ham, og det skyldtes både hans dyktighet og hans slektskap med Max Dysart, jarlen av Penrith, anerkjent som den dyktigste kjøreren av dem alle.

Anerkjent som den dyktigste av alle, bortsett fra av Brice Latymer. Latymer satt ved siden av veddemålsboken og tappet spissen av fjærpennen mot tennene, mens han betraktet de to fetterne med et sardonisk uttrykk.

Max lot som han ikke la merke til det kjølige blikket. Noen ganger tenkte han at Latymer levde for å plage ham. Mannen prøvde ikke engang å skjule hvor sterkt han nøt det hver gang han slo Max, om det var i et veddeløp, ved kortbordet eller at han klarte å snappe en dans med en attråverdig kvinne rett foran nesen hans.

– Hva skulle jeg ha hørt etter?

– Jeg har inngått et veddemål med Latymer. Nevill smilte fornøyd. – Men du må låne meg hestene dine.

– Mine hva?

– Hestene dine. Og den nye vognen. Jeg har veddet på at jeg kan slå ham og Lansdowne til the Bell ved Hounslow.

– I min nye vogn, og med mine hester? Mine fire dyrebare, perfekte hannoveranske hester? kom det fra Max.

– Ja. Nevill var ikke kjent for sitt intellekt, men mer for sin vennlighet, men nå begynte det visst å gå opp for ham at fetteren ikke akkurat var overbegeistret for det veddemålet han hadde inngått. – De er mer enn i stand til å slå Latymer og de grå hingstene hans.

– De er det. Men er du? Er du klar over hva jeg kommer til å gjøre med deg hvis du forårsaker den minste skade på en av hestene?

– Æ … nei. I øyekroken kunne Max se at resten av medlemmene i the Nonesuch Whips betraktet dem, de fleste med godmodige glis. De visste alle hva slags følelser Max hadde for de dyrebare hestene sine, og de likte alle sammen unge Nevill, men de så frem til denne sjeldne anledningen til å være vitne til at Max Dysart, jarlen av Penrith, mistet selvkontrollen.

– Jeg kommer til å rive hodet av skuldrene dine, sa Max og la armen rundt skuldrene på Nevill og smilte et falskt smil. Den yngre mannen kvapp til og smilte nervøst. – Jeg skal binde armene bakpå ryggen din og bruke tarmene dine til strømpebånd.

– Greit.

– Og vet du hva jeg kommer til å gjøre hvis du taper overfor vår venn mr Latymer?

– Nei.

– Da får du aldri kjøre noen av hestene mine igjen, så lenge du lever. Max kjente at de benete skuldrene under armen hans skalv. – Har du lov til å ta med passasjerer?

– Nei, bare en assistent.

– Da skal jeg være din assistent. Max merket at lettelsen jog gjennom den yngre mannen. – Når skal det skje?

– Ved midnatt, i kveld. Vi drar herfra. Jeg ville gi beskjed til stallen om at de skulle fôre hestene dine … sa Nevill med spak stemme.

– Bare husk å spørre neste gang før du inngår et veddemål, sa Max, litt mildere stemt, til stor skuffelse for tilhørerne, da de innså at den eksplosjonen de hadde ventet seg, ville utebli.

Han hadde lært gutten å kjøre, hadde begynt med en ponnivogn og gått gradvis frem, til han nå var i stand til å kjøre en vogn dratt av fire hester. Så hvis han ikke kunne stole på Nevill nå, betydde det at han ikke stolte på sin egen undervisning.

– Send beskjed til stallen. Og, Nevill, la han til da fetteren gikk mot døren, – bestill middag også. For jeg vil ikke vente til vi kommer til the Bell!

*

– Har du spist middag ennå?

Bree Mallory skjøv håret tilbake og så bort på Piers, som stod i døråpningen med en seidel i hånden. – Nei. Hva er klokken?

Broren trakk på skuldrene. – Nesten elleve. Jeg tok det vanlige for en time siden.

Bree reiste seg, strakte seg og så ut gjennom vinduet med utsikt til gårdsplassen på Mermaid Inn. Scenen utenfor, i lysskinnet fra fakler og lykter, ville ha virket temmelig kaotisk for de fleste. Men for Brees erfarne blikk, var alt som det skulle være ved hovedkvarteret til et travelt diligenceselskap.

Kjellersvenner banet seg vei gjennom folkemengden med ølseidler og kaffekanner, minst tre kvinner virket som de hadde mistet enten barna eller ektemannen av syne, og i ett tilfelle, en gås, og midt i alt dette virvaret dannet stallkarene, som leide hester til vognene eller til stallen, et intrikat mønster som sendte av gårde et dusin diligencer i løpet av kvelden, og tok imot like mange.

En av vognene, the Portsmouth Challenge, stod klar, bærerne lastet på den siste bagasjen, og en nølende kvinne ble hjulpet opp på taket ved siden av mannen sin. Over hodet sitt kunne Bree høre at klokken gjorde seg klar til å slå tre kvarter, og hun så mot døren inn til skjenkestuen. En tett skikkelse i en stor frakk kom ut med en pisk i hånden og satte nynnende hatten på hodet. Det var Jim Taylor, den eldste og mest sta av alle kuskene som jobbet for the Challenge Coaching Company.

Idet klokken slo, svingte Jim seg opp på kuskesetet, tok tømmene i venstre hånd og, uten å se på hestene, ropte han: – Av gårde!

– Man kan stille klokken etter ham, kommenterte Piers og kom bort og stilte seg ved vinduet ved siden av søsteren.

– Det kan man etter dem alle, svarte hun, – ellers ville vi ikke ansette dem.

– Du er en streng kvinne, Bree Mallory. Han la armen rundt skuldrene hennes et øyeblikk før han forlot henne, og gliste for å vise at han bare ertet henne.

Bree gjengjeldte smilet. – Det er jeg nødt til å være. Dette er et hardt yrke. Og hvorfor har ikke du gått hjem og lagt deg? Han så kanskje ut som en mann, den høye, kjekke lillebroren hennes, men han var ikke mer enn sytten år, og hvis han ikke hadde vært hjemme for å komme seg etter en stygg lungebetennelse, ville han ha vært på skolen i Harrow. – Og min unnskyldning for ikke å ha gått hjem ennå, før du rekker å spørre, er at kornhandlerens regning ikke stemmer overens med fôrregnskapet vårt denne gangen heller. Enten prøver han å bedra oss, eller så er det noen som stjeler fra lageret vårt.

– Og jeg måtte gjøre ferdig latinleksen. Han skar en grimase. – Lærerne har gitt meg så mye lekser at det er nok til å gjøre meg syk igjen.

– Hvis du ikke hadde tilbrakt mesteparten av dagen med å henge rundt inne på gårdsplassen, ville du ha vært ferdig for mange timer siden, kjeftet Bree i en mild tone. Piers var ivrig etter å bli ferdig med skolen og begynne å jobbe i firmaet. Det var tross alt hans. Han eide i det minste halvparten av det, sammen med George Mallory, farens eldste bror, som hadde startet firmaet sammen med faren.

Bree hadde et brennende ønske om å ta vare på firmaet for Piers. Onkel George, som ikke hadde barn selv, kom også til å overlate sin halvpart av selskapet til nevøen etter hvert, og da var det ingenting som kunne stoppe broren hennes.

Han visste allerede like mye som Bree om selskapet, og mer om tekniske aspekter og vogndesign og de siste trendene på det området enn hun hadde noe ønske om å vite. – Hvor er bladene mine? spurte Piers. – Jeg er ferdig med latinleksene, kors på halsen.

– De ser enda kjedeligere ut enn grammatikkbøkene, kommenterte Bree og rakte ham en haug med tidsskrifter som handlet om temaer som damplokomotiv, passasjervogner og bygging av kanaler. – Her er de. Jeg gir opp å løse mysteriet med den forsvunne havren i kveld. Bree la fra seg pennene. – Kom igjen, la oss få oss litt middag, for jeg går ut fra at du er i stand til å få ned en tallerken til av et eller annet.

De leide et lite hus i Gower Street, men de følte seg mer hjemme her hvor hovedkvarteret for firmaet befant seg, og de hadde to private rom oppe på loftet som de kunne bruke hvis de bestemte seg for å overnatte her.

Bree stoppet og så seg tilbake mot gårdsplassen. Hun følte plutselig en slags uro, som om ingenting kom til å bli det samme igjen. For noe tull, sa hun til seg selv. – Du var ikke født da pappa kjøpte dette – det er bare så vidt jeg husker det. Hun smilte stolt. – Tjue år har gått, og det har utviklet seg fra å være et vertshus i forfall, til å bli et av de beste diligencevertshusene i hovedstaden.

– Det beste, rettet Piers på henne, og ignorerte med letthet William Chaplin med the Swan with Two Necks, og Edward Shermans formidable selskap med sine to hundre hester, som holdt til ved Bull and Mouth.

William Mallory hadde startet på bunnen med noen få egne hester og diligencevognservice, og så utviklet firmaet til det det var i dag. Bree hadde gått i hælene på ham og visste alt som var å vite om firmaet.

Det hadde bekymret faren, en selveierbonde, at datteren ikke hadde lyst til å være en del av den verdenen hennes mors slektninger levde i, men Edwina Mallory hadde bare ledd. – Jeg var gift med sønnen til en vicomte, og min eldste sønn er en vicomte, og det er jeg fornøyd med. Bree kan velge å debutere når hun blir eldre, hvis hun ønsker å delta i sosieteten.

Og kanskje, hvis moren hennes hadde levd lenger, hadde Bree kommet til å gjøre det. Men Edwina Mallory, datter av en baron, en gang gift med vicomte Henry Kendal, hadde dødd da Bree var ni, og slektningene hennes virket mer enn fornøyd med å glemme datteren fra hennes pinlige andre ekteskap.

– Hva vil Kendal? spurte Piers, og den fiendtlige tonen var ikke til å ta feil av. Han hadde tatt opp brevet som lå på pulten hennes, og gjenkjente straks forseglingen.

– Jeg vet ikke, svarte Bree. – Jeg har ikke åpnet det ennå. Vår kjære bror kommer sikkert med flere formaninger fra de romslige salene på Farleigh Hall, men jeg er ikke i humør til noen skjenneprekener i kveld.

– Det har jeg full forståelse for, svarte Piers og ga henne sjalet som hang bak døren. – Den pompøse jålebukken.

Bree visste at hun burde protestere, men Piers hadde rett. Halvbroren deres, James Kendal, vicomte Farleigh, var, i en alder av tretti, like stiv og kjedelig som enhver gammel hertug som satt i klubben sin og huffet seg over alle skandalene blant sosieteten.

Da Bree ble gammel nok til å skjønne at morens slektninger så ned på faren, og at de så på morens kjærlighetsekteskap som en nedverdigelse, bestemte hun seg for å ha så lite som mulig med dem å gjøre. Nå, i en alder av tjuefem, møtte hun halvbroren kanskje fire ganger i året, og han virket mer enn tilfreds med å fortsette slik.

– Jeg tror ikke han kan noe for det, sa hun og fulgte etter Piers ut på gårdsplassen. – Han ble jo oppdratt av bestefaren da mor giftet seg igjen, og da kunne han ikke bli noe annet enn en snobb. Du husker vel ikke den gamle vicomten, men det gjør jeg!

Folk hadde begynt å stimle sammen for å ta Bath-diligencen som skulle dra om litt under en time.

– Hei, søta, hva gjør en vakker, liten ting som deg her på dette røffe stedet? Bli med og ta en drink med meg, søta.

Bree kikket til venstre for seg og oppdaget at en litt forsoffen fyr kom mot henne.

– Kan det var mulig at det er meg du snakker til, sir? spurte Bree, og imiterte morens stemme på sitt kjøligste.

– Ikke vær sånn, søta. Hva gjør en liten ting som deg på et sånt sted, hvis hun ikke er ute etter selskap?

Ettersom Bree hadde på seg en enkel kjole og hadde det lyse håret flettet og satt opp, og ikke hadde gjort noe som helst for å vekke oppmerksomhet, ble hun svært irritert. Men det var det han hadde sagt om stedet her, som virkelig gjorde henne sint.

– Et sted som dette? Hva mener du med det, din uvitende idiot? Dette er et like respektabelt vertshus som ethvert annet vertshus i London – like respektabelt som the Swan with Two Necks. Du skal vite …

– Plager denne slampen deg? Ved synet av Piers, som allerede var over én åtti, begynte fyren å rygge unna. – Kom deg vekk herfra før jeg får deg jaget bort!

– Ærlig talt, Bree, du burde ikke gå hit ut hvis du ikke har med deg en av pikene, ertet Piers idet de gikk inn i spisesalen og bort til sitt private bord i det ene hjørnet. – Du er altfor pen til å vandre rundt inne på et travelt vertshus.

– Jeg vandrer ikke rundt, svarte hun bestemt. – Jeg driver dette stedet. Og når det gjelder det å være pen, så er det bare tull. Jeg er helt vanlig, og dessuten sjefete og for høy, og hvis det ikke hadde vært for dette forbannede håret, ville jeg ikke hatt noen problemer med menn i det hele tatt.

Kelneren satte en dampende tallerken med oksestek foran dem, og Bree forsynte seg, fornøyd med at hun hadde fått det siste ordet.

*

En halvtime senere satte hun seg tilbake i stolen og så beundrende på broren mens han kastet seg over en stort stykke eplepai.

– Dette er den andre middagen din i kveld. Du må ha hule ben, for hvor gjør du ellers av all maten?

– Jeg vokser, mumlet Piers med munnen full av pai. – Se, her kommer Railton. Han ser visst etter oss.

– Hva er det, Railton? Bestyreren så alvorlig ut.

– Vi blir nødt til å kansellere Bath-diligencen, miss Bree.

– Hva? Den som skal gå kvart på tolv? Men alle billettene er jo solgt. Hvorfor?

– Ingen kusk. Todd skulle kjøre, men han falt i stigen ned fra høyloftet, og jeg tror han har brukket benet. Willis skal ta Northamton-diligencen litt senere, og alle de andre mennene er også ute. Vi har ingen, ettersom du har gitt Hobbs fri i kveld for at han skal få være sammen med konen og den nye babyen. Railton fnyste, for å vise hva han mente om den saken.

– Er du sikker på at benet er brukket? spurte Bree og skyndte seg over gårdsplassen med Piers i hælene. – Har du sendt bud på dr. Chapman?

– Ja, men jeg kan selv se at benet er brukket, for det stikker jo ut gjennom huden. Du trenger ikke gå inn dit, miss Bree. Det er ikke noe pent syn, og Bill tar seg av ham nå.

Men man lot ikke sine ansatte i stikken, samme hvor mange problemer de skapte ved ikke å se seg skikkelig for. Bree marsjerte gjennom døren inn til låven, og ble lettet da hun så at det ikke var noe tegn til blod, og at Johnnie Todd verken hadde besvimt eller skrek i smerte.

– Han kommer til å klare seg. Bill Potter, en av stallkarene, og det nærmeste de kom en hestedoktor i stallen, reiste seg og fulgte henne bort til døren. – Doktoren kommer til å fikse ham, så du trenger ikke å være bekymret, miss Bree.

Det var bra, men det løste ikke problemet med Bath-diligencen. – Jeg kjører den, sa Piers. – Vær så snill.

– Så absolutt ikke! Det er sytten mil. Bree var kjent med distansene alle vognene deres kjørte, og hun kjente også til alle stoppestedene på veien. – Det lengste du har kjørt noen gang, er tre.

– Ja, men jeg trenger ikke kjøre hele veien, gjør jeg vel? protesterte Piers da de gikk tilbake til kontoret.

– Hva? Bree lurte på om hun skulle spørre noen av konkurrentene om å få låne en kusk av dem. Men da ville man stå i gjeld …

– Johnnie skulle bare kjøre åtte mil, skulle han ikke? Kusken som skal ta over, venter jo i Newbury. Piers fór inn på kontoret og begynte å ta på seg frakken.

– Åtte mil er for langt. Jeg har kjørt fem, og det var hardt nok, og enda var jeg ikke helt bra av lungebetennelsen. Fem mil. Fem mil med pappa ved siden av meg, i fullt dagslys og med en tom vogn som hadde vært til reparasjon. Men kan det være så mye vanskeligere selv om vognen er fylt med passasjerer og det er natt? Det er da tross alt fullmåne. 

– Jeg kjører, sa hun bryskt. – The Challenge Coach Company kansellerer ingen turer, og vi ber ikke konkurrentene våre om hjelp, heller. Jeg må skynde meg å skifte.

